Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 18/14)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„PESCA di DELIA“

EU št.: PGI-IT-2469 – 24.10.2019

ZOP ( ) ZGO (X)

1. Ime [ZOP ali ZGO]

„Pesca di Delia“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda [V skladu s Prilogo XI]

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Zaščitena geografska označba „Pesca di Delia“ je rezervirana za rumeno- in belomesnate breskve ter rumenomesnate nektarine, ki izpolnjujejo naslednje zahteve.

V nadaljevanju so navedene sprejete sorte, razdeljene po vrsti in obdobju zorenja.

Vrsta Obdobje zorenja Zgodnje Srednje Pozno Rumeno- ali belomesnate breskve Rumenomesnate: rich may, ruby rich, spring crest, spring lady, royal glory Rumenomesnate: elegant lady, rome star, symphonie, rich lady, summer rich, royal lee, sweet dream Belomesnate: fidelia Rumenomesnate: fartime, flaminia, lucie, o’henry, plus plus, red star, summerset, tardivo 2000, guglielmina Belomesnate: daniela Rumenomesnate nektarine laura, big bang, big top, kay sweet nectaross, orion, sweet lady, venus, honey glò, honey royale morsiani 60, morsiani 90, fairlane, francesca, max 7, california, nectagalant

Za pridelavo breskev „Pesca di Delia“ se lahko uporabljajo tudi druge sorte breskev in nektarin, pridobljene z raziskavami sort, če se s preskusi in dokumenti dokaže, da je metoda proizvodnje skladna z metodo proizvodnje, določeno v tej specifikaciji, in da ima proizvod posebne lastnosti, opredeljene v nadaljevanju. Za uporabo teh sort za pridelavo breskev in nektarin z ZGO „Pesca di Delia“ je potrebno dovoljenje ministrstva za kmetijstvo, prehrano, gozdarstvo in turizem, ki lahko za ta namen pridobi tehnično mnenje nadzornega ali drugega organa.

Breskve in nektarine z ZGO „Pesca di Delia“ morajo imeti ob dajanju na trg naslednje lastnosti:

— rumeno- ali belomesnate breskve 1) vsebnost sladkorja: najmanj 11,5 stopinj Brix za zgodnje sorte ter najmanj 12 stopinj Brix za srednje in pozne sorte; 2) razmerje med sladkorji in kislinami: najmanj 8,5 stopinj za zgodnje sorte ter najmanj 9 za srednje in pozne sorte; 3) obdobje zorenja: od 25. maja do 15. julija za zgodnje sorte, od 16. julija do 20. avgusta za srednje sorte in od 21. avgusta do 10. oktobra za pozne sorte; 4) najmanjša velikost sadeža: premer najmanj 61 milimetrov pri zgodnjih sortah ter najmanj 67 milimetrov pri srednjih in poznih sortah;

— rumenomesnate nektarine 1) vsebnost sladkorja: najmanj 12 stopinj Brix; 2) razmerje med sladkorji in kislinami: najmanj 9; 3) obdobje zorenja: od 10. junija do 15. julija za zgodnje sorte, od 16. julija do 20. avgusta za srednje sorte in od 21. avgusta do 10. oktobra za pozne sorte; 4) najmanjša velikost sadeža: premer najmanj 61 milimetrov pri zgodnjih sortah ter najmanj 67 milimetrov pri srednjih in poznih sortah.

Breskve in nektarine z ZGO „Pesca di Delia“ morajo imeti zgoraj opisane razpoznavne lastnosti in meso, katerega trdota ne presega 5,5 kg/cm2 pri rumenomesnatih sadežih in 4 kg/cm2 pri belomesnatih sadežih.

Poleg tega morajo biti breskve in nektarine z ZGO „Pesca di Delia“: cele, brez poškodb ali madežev; čiste, brez vidnih tujih snovi; brez zaznavnega tujega vonja in/ali okusa; zdrave, brez gnilobe in/ali kakršnega koli poslabšanja stanja.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje breskev in nektarin „Pesca di Delia“ morajo potekati na območju iz točke 4 spodaj.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod se lahko prodaja v kakršni koli embalaži, ki je dovoljena v skladu z veljavno zakonodajo.

Breskve in nektarine z ZGO „Pesca di Delia“ se pakirajo na območju proizvodnje iz točke 4 spodaj, saj lahko med cestnim prevozom nepakiranega sadja, naloženega v slojih v vsebnikih iz toge plastike (škatle ali zaboji), na sadežih nastanejo obtolčenine, ureznine in različne vrste deformacij zaradi udarcev in velikih obremenitev, ki izhajajo iz tresenja, speljevanja in sunkovitega zaviranja vozila.

3.6. Posebna pravila za označevanje proizvoda, za katerega se uporablja registrirano ime

Besedilo „Pesca di Delia“ mora biti na embalaži napisano s tiskanimi črkami enake velikosti, slediti pa mu morajo logotip, opisan v nadaljevanju, in informacije, določene z veljavno zakonodajo. Prepovedano je dodajanje kakršnih koli drugih opisov, ki niso izrecno določeni. Dovoljena pa je uporaba imen, imen podjetij in zasebnih znamk, če ne zavajajo potrošnika.

Besedilo „Zaščitena geografska označba“ se lahko ponovi na drugem mestu embalaže ali etiket, tokrat tudi kot kratica „ZGO“.

Za identifikacijo ZGO „Pesca di Delia“ bodo znotraj embalaže uporabljene nalepke, ki prikazujejo logotip. V vsakem pakiranju mora imeti vsaj 20 % sadežev nalepko.

4. Jedrnata opredelitev geografskega območja

Območje proizvodnje breskev in nektarin z ZGO „Pesca di Delia“ je na Siciliji ter zajema celotno upravno ozemlje občin Serradifalco, Caltanissetta, Delia, Sommatino, Riesi, Mazzarino in Butera v pokrajini Caltanissetta ter občin Canicattì, Castrofilippo, Naro, Ravanusa in Campobello di Licata v pokrajini Agrigento.

5. Povezava z geografskim območjem

Povezava z geografskim območjem proizvoda „Pesca di Delia“ temelji na njegovih posebnih lastnostih in značilnostih. Breskve in nektarine „Pesca di Delia“ se po vsebnosti sladkorja in značilnem okusu razlikujejo od breskev in nektarin iste vrste, ki se gojijo na drugih območjih proizvodnje, tudi če je njihovo meso zelo trdo. Poleg tega se obdobja zorenja pri teh breskvah in nektarinah razlikujejo od obdobij zorenja pri breskvah in nektarinah iste vrste, ki se gojijo drugje.

Pri zgodnjih sortah breskev je vsebnost sladkorja najmanj 11,5 stopinj Brix, pri srednjih in poznih sortah breskev „Pesca di Delia“ pa najmanj 12. Pri zgodnjih, srednjih in poznih sortah nektarin „Pesca di Delia“ je vsebnost sladkorja najmanj 12 stopinj Brix.

Breskve in nektarine „Pesca di Delia“ imajo značilen okus sadja, pri katerem izstopa sladek okus. Razmerje med vsebnostjo sladkorjev in kislin je pri zgodnjih breskvah „Pesca di Delia“ najmanj 8,5, pri srednjih in poznih sortah breskev pa najmanj 9. Pri zgodnjih, srednjih in poznih sortah nektarin „Pesca di Delia“ je razmerje med vsebnostjo sladkorjev in kislin najmanj 9.

Na območju, kjer se pridelujejo breskve in nektarine „Pesca di Delia“, so visoke vrednosti, ki se nanašajo na trdoto mesa, odvisne od podnebnih in okoljskih razmer v kraju gojenja, talnih razmer ter strokovnega znanja in spretnosti pridelovalcev, ki omogočajo, da breskova drevesa sadežem zagotovijo več kalcija kot drevesa na drugih pridelovalnih območjih. V obdobju rasti sadja podnebne in okoljske razmere omogočajo, da drevesa vsrkajo veliko več vode iz tal kot drugje. To tudi omogoča rastlinam, da absorbirajo velike količine hranil, raztopljenih v talni raztopini, zlasti tistih, ki so prisotna v večjih koncentracijah. Ker skoraj vsi pridelovalci za gojenje breskev in nektarin „Pesca di Delia“ načeloma uporabljajo najbolj rodovitno zemljo, ki je običajno bogata s kalcijem, je mogoče trditi, da na območju pridelave breskev in nektarin „Pesca di Delia“ podnebne, okoljske in talne razmere skupaj z znanjem in spretnostmi pridelovalcev zagotavljajo pridelavo sadja, ki je bolj hrustljavo kot drugje.

Različna obdobja zorenja breskev in nektarin z ZGO „Pesca di Delia“ so posledica dejstva, da na opredeljenem območju breskve in nektarine zgodnjih kultivarjev (ki ne potrebujejo veliko toplote) dozorijo 10–15 dni prej kot breskve in nektarine iste vrste, ki se pridelujejo na drugih območjih proizvodnje, medtem ko breskve in nektarine poznih kultivarjev (ki potrebujejo veliko toplote) dozorijo15–20 dni pozneje. Breskve in nektarine srednjih kultivarjev dozorijo 5–8 dni prej kot breskve in nektarine kultivarjev, ki potrebujejo manj toplote, medtem ko breskve in nektarine zahtevnejših kultivarjev te vrste dozorijo približno enako pozneje.

Območje pridelave breskev in nektarin „Pesca di Delia“ leži na jugu Sicilije, tj. na skrajnem jugu države s sredozemskim podnebjem, ki je toplo in zmerno, z dolgimi, suhimi in vročimi poletji (28 do 34 °C), pogostimi vročinskimi vali (40 °C in več) ter kratkimi, milimi in deževnimi zimami, v katerih je skoncentrirana večina povprečne letne količine padavin (400–600 mm). Značilen je močan blažilni vpliv Sredozemlja, kjer se temperature ob obali pozimi gibljejo med 8 in 10–12 °C, bolj v notranjosti območja pa so za 2–3 stopinje nižje, medtem ko najnižje temperature skoraj nikoli ne padejo pod 0 °C, zaradi česar sta sneg in/ali zmrzal na nizkih nadmorskih višinah in ravnini razmeroma redka. Februarja/marca, ko se temperature gibljejo med 12 in 18 °C, se začne ozračje postopno segrevati, tako da se lahko povprečne spomladanske temperature (16–24 °C) maja pogosto nenadoma zvišajo in nastopi zgodnje poletje. V rastni dobi pihajo rahli, spremenljivi vetrovi, vlažnost zraka pa ostaja nizka.

Značilnosti okusa breskev in nektarin z ZGO „Pesca di Delia“ določajo večje količine hranil, s katerimi rastlina oskrbuje sadeže, od zgodnjih faz rasti do zorenja, kar je odvisno od podnebnih in okoljskih razmer v kraju gojenja.

Pozimi so temperature dovolj nizke, da zadovoljijo potrebo po mrazu najzahtevnejših kultivarjev breskev in nektarin „Pesca di Delia“, kar je pogoj za obilno cvetenje, medtem ko so temperature v naslednjem obdobju (od februarja do marca) ugodne za zgodnji začetek in hitro napredovanje procesov cvetenja, kar omogoča zgodnji začetek začetnih faz razvoja sadežev. Poleg tega med cvetenjem temperature, rahli, spremenljivi vetrovi in nizka vlažnost zraka, ki ugodno vplivajo tudi na dejavnost žuželk opraševalk, omogočajo obilno opraševanje cvetov. To pa spodbudi intenzivno hormonalno aktivnost, ki sveže oplojeno plodnico oskrbi z več hranili, ki jih rastlina v tej fazi rasti črpa iz svojih rezerv.

Tudi količine hranil, ki izvirajo iz fotosinteze rastlin, so večje kot drugje, saj so povezane s hitrejšimi biološkimi procesi, ki potekajo na teh lokacijah, v primerjavi z njihovo hitrostjo na drugih pridelovalnih območjih. Temperature v obdobju, ki sledi cvetenju, spodbujajo zgodnjo obnovo lesnih brstov in hiter razvoj fotosinteznega aparata, ki na teh lokacijah doseže največjo učinkovitost aprila. To omogoča oskrbo sadežev z velikimi količinami hranil prej v letu kot drugje. Poleg tega v rastni dobi podnebne razmere na pridelovalnem območju (visoke temperature, rahli, spremenljivi vetrovi in nizka vlažnost zraka) omogočajo hitro odstranitev vodne pare, ki uhaja iz listnih rež, in posledično visoke ravni evapotranspiracije v drevesih. To omogoča optimizacijo oskrbe z ogljikovim dioksidom in kisikom iz zraka ter oskrbo listov z velikimi količinami vode in mineralnimi snovmi iz tal, od katerih sta odvisna hitrost in nemoten potek procesov fotosinteze; visoka raven sevalne energij na teh zemljepisnih širinah pridelovalnega območja „Pesca di Delia“ od zgodnjih jutranjih ur, skupaj z zgoraj navedenimi podnebnimi dejavniki, močno prispeva k hitrejšim procesom fotosinteze kot drugje, kar omogoča oskrbo sadežev z večjimi količinami hranil. Kot je znano, se, potem ko sadje dozori, vsa ta akumulirana hranila spremenijo v končne proizvode (sladkorje, mineralne soli, organske kisline, vitamine itd.), ki sadju zagotavljajo njegove kakovostne lastnosti.

Sklic na objavo specifikacije

(drugi pododstavek člena 6(1) te Uredbe)

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani ministrstva za kmetijstvo, prehrano, gozdarstvo in turizem (www.politicheagricole.it), kjer izberete „Qualità“ (zgoraj na desni strani zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.